ראפיניה (כדורגלן יליד 1996)

רפאל דיאס בלולי (בפורטוגזית: Raphael Dias Belloli; נולד ב-14 בדצמבר 1996), הידוע גם כראפיניה, הוא כדורגלן ברזילאי המשחק בעמדת הקיצוני בברצלונה ובנבחרת ברזיל.

קריירת מועדונים 
ראפיניה החל את הקריירה שלו במדי אוואי מליגת העל הברזילאית, אך לא זכה לדקות משחק בקבוצה הבוגרת. בשל קשיים כלכליים של המועדון הוא נמכר ב-2 בפברואר 2016 לוויטוריה דה גימארייש מליגת העל הפורטוגלית, תמורת 600 אלף אירו. הוא ערך את הופעת הבכורה שלו כמחליף ב-13 במרץ, במשחק נגד פאסוס די פריירה, ועד סיום עונת 2016/2017 שיחק בקבוצת הבת של המועדון בליגה הפורטוגלית השנייה, אך בעונת 2017/2018 הפך לשחקן הרכב בקבוצה הבכירה וסיים כמלך השערים, עם 15 שערי ליגה. במאי 2018 חתם בספורטינג ליסבון עד 2022, אך כבר בספטמבר 2019 נמכר לקבוצת ראן מליגת העל הצרפתית, תמורת 21 מיליון אירו.

ב-5 באוקטובר 2020 עבר ללידס יונייטד מהפרמייר ליג, תמורת סכום שפרטיו לא פורסמו, וחתם בשורותיה לארבע שנים. ב-19 באוקטובר ערך את משחק הבכורה שלו בלידס יונייטד, כששיחק כמחליף בהפסד קבוצתו 0–1 לוולברהמפטון וונדררס. ב-22 בנובמבר פתח בפעם הראשונה בהרכב, בתיקו 0-0 מול ארסנל. ב-28 בנובמבר הבקיע את שער הבכורה שלו עבור לידס, בניצחון 0–1 על אברטון. ב-26 בינואר 2021 הבקיע את השער הראשון ובישל את השני בניצחון 1–2 על ניוקאסל יונייטד. ב-23 במאי, במשחק האחרון של עונת 2020/2021, בישל את השער הראשון בניצחון קבוצתו 1–3 על וסט ברומיץ' אלביון והגיע לתשעה בישולים, הראשון שהגיע להישג זה עבור לידס מאז הארי קיואל (תשעה בישולים) וג'ימי פלויד האסלביינק (13 בישולים) בעונת 1998/1999.

ראפיניה פתח בהרכב במשחק הבכורה של לידס יונייטד לעונת 2021/2022 ב-14 באוגוסט 2021, שהסתיים בהפסד 5–1 למנצ'סטר יונייטד. את שערו הראשון לעונה הבקיע שבוע לאחר מכן, במשחק מול אברטון, שהסתיים בתוצאה 2–2, והיה מועמד לשער החודש של הפרמייר ליג לחודש אוגוסט.

ב-15 ביולי 2022 חתם בברצלונה על חוזה לחמש שנים. תמורתו קיבלה לידס יונייטד 55 מיליון פאונד.

ב-13 באוגוסט ערך הופעת בכורה בקבוצה בתיקו 0-0 עם ראיו ואיקאנו. ב-3 בספטמבר כבש שער בכורה בניצחון 0–3 על סביליה.

קריירה בינלאומית 
נכלל בסגל נבחרת ברזיל לטורניר מונדיאל 2022.

סטטיסטיקות קריירה 
נכון ל-14 במרץ 2023

תארים

קבוצתיים 
 ספורטינג ליסבון
 הגביע הפורטוגלי (1): 2018/2019
 גביע הליגה הפורטוגלית (1): 2018/2019

 ברצלונה
 לה ליגה (1): 2022/2023
 הסופר קאפ הספרדי (1): 2022/2023

אישיים 
 פריצת השנה של ויטוריה דה גימארייש: 2017

קישורים חיצוניים

הערות שוליים 

כדורגלנים ברזילאים
קשרי כדורגל ברזילאים
כדורגלני ויטוריה דה גימארייש
כדורגלני לידס יונייטד
כדורגלני סטאד רן
כדורגלני ספורטינג ליסבון
כדורגלני ברצלונה
כדורגלני מונדיאל 2022
ספורטאים ברזילאים בפורטוגל
ספורטאים ברזילאים באנגליה
ספורטאים ברזילאים בצרפת
ספורטאים ברזילאים בספרד
ברזילאים שנולדו ב-1996